CELEX: 32021R0166
Language: et
Date: 2021-02-10 00:00:00
Title: Komisjoni rakendusmäärus (EL) 2021/166, 10. veebruar 2021, millega muudetakse rakendusmäärust (EL) 2015/1368 seoses mesindussektori riiklike programmide pikendamisega

11.2.2021   
               
               
                  ET
               
               
                  Euroopa Liidu Teataja
               
               
                  L 48/1
               
            
         KOMISJONI RAKENDUSMÄÄRUS (EL) 2021/166,
         10. veebruar 2021,
         millega muudetakse rakendusmäärust (EL) 2015/1368 seoses mesindussektori riiklike programmide pikendamisega
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse Euroopa Parlamendi ja nõukogu 17. detsembri 2013. aasta määrust (EL) nr 1308/2013, millega kehtestatakse põllumajandustoodete ühine turukorraldus ning millega tunnistatakse kehtetuks nõukogu määrused (EMÜ) nr 922/72, (EMÜ) nr 234/79, (EÜ) nr 1037/2001 ja (EÜ) nr 1234/2007, (1) eriti selle artikli 57 esimese lõigu punkti c ja artikli 223 lõike 3 esimese lõigu punkti c,
         ning arvestades järgmist:
         
                     (1)
                  
                  
                     Komisjoni rakendusmääruses (EL) 2015/1368 (2) on sätestatud riiklikest mesindusprogrammidest teatamise, nende heakskiitmise ja muutmise eeskirjad.
                  
               
                     (2)
                  
                  
                     Euroopa Parlamendi ja nõukogu määruse (EL) 2020/2220 (3) kohaselt pikendatakse 31. detsembrini 2022 kõiki riiklikke programme, mis olid koostatud ajavahemikuks 1. august 2019 – 31. juuli 2022.
                  
               
                     (3)
                  
                  
                     Nõukogu määruses (EL, Euratom) 2020/2093 (4) on sätestatud Euroopa Põllumajanduse Tagatisfondi (EAGF) iga-aastane ülemmäär. Alates 2021. aastast rahastatakse selle ülemmäära piires kõnealusest fondist mesindusprogrammidele antavat liidu toetust. Mitmeaastases finantsraamistikus EAGFi jaoks sätestatud kogusummat on mesindusprogrammide puhul suurendatud 60 miljoni euro võrra aastas.
                  
               
                     (4)
                  
                  
                     Liikmesriigid peaksid muutma oma riiklikke programme, et kajastada programmide pikendatud rakendamisaega ja mesindussektorile eraldatud eelarve suurenemist. Liikmesriigid peaksid esitama komisjonile 15. märtsiks 2021 oma muudetud programmid, mis tuleb heaks kiita.
                  
               
                     (5)
                  
                  
                     Selleks et tagada maksete järjepidevus, tuleks maksed, mis on seotud 1. augustist 2022 kuni 31. detsembrini 2022 rakendatavate meetmetega, teha toetusesaajatele ajavahemikul 16. oktoobrist 2022 kuni 15. oktoobrini 2023.
                  
               
                     (6)
                  
                  
                     Rakendusmäärust (EL) 2015/1368 tuleks seepärast vastavalt muuta.
                  
               
                     (7)
                  
                  
                     Käesoleva määrusega ettenähtud meetmed on kooskõlas põllumajandusturgude ühise korralduse komitee arvamusega,
                  
               ON VASTU VÕTNUD KÄESOLEVA MÄÄRUSE:
         
            Artikkel 1
            Rakendusmäärust (EL) 2015/1368 muudetakse järgmiselt.
            
                        1)
                     
                     
                        Artiklisse 3 lisatakse teine lõik:
                        „Liikmesriigid teatavad komisjonile 15. märtsiks 2021 oma riiklike programmide muudatusest kooskõlas määruse (EL) nr 1308/2013 artikli 55 lõike 1 teise lõiguga. Muudatustes on arvesse võetud liidu toetuse suurenemist 2021. aastast.“
                     
                  
                        2)
                     
                     
                        Artikli 5 lõikesse 1 lisatakse teine lõik:
                        „Komisjon kiidab vastavalt artikli 3 teisele lõigule teatatud mesindusprogrammide muudatused heaks vastavalt määruse (EL) nr 1308/2013 artikli 57 esimese lõigu punktile c 15. juuniks 2021.“
                     
                  
                        3)
                     
                     
                        Artiklisse 7 lisatakse kolmas lõik:
                        „Erandina teisest lõigust tehakse 1. augustist 2022 kuni 31. detsembrini 2022 rakendatavate meetmetega seotud maksed 16. oktoobrist 2022 kuni 15. oktoobrini 2023.“
                     
                  
         
            Artikkel 2
            Käesolev määrus jõustub seitsmendal päeval pärast selle avaldamist Euroopa Liidu Teatajas.
         
         
            Käesolev määrus on tervikuna siduv ja vahetult kohaldatav kõikides liikmesriikides.
            Brüssel, 10. veebruar 2021
            
               
                  Komisjoni nimel
               
               
                  president
               
               Ursula VON DER LEYEN
            
         
         
            (1)  ELT L 347, 20.12.2013, lk 671.
         
            (2)  Komisjoni 6. augusti 2015. aasta rakendusmäärus (EL) 2015/1368, milles sätestatakse eeskirjad Euroopa Parlamendi ja nõukogu määruse (EL) nr 1308/2013 kohaldamiseks seoses toetusega mesindussektorile (ELT L 211, 8.8.2015, lk 9).
         
            (3)  Euroopa Parlamendi ja nõukogu 23. detsembri 2020. aasta määrus (EL) 2020/2220, millega kehtestatakse teatavad üleminekusätted Euroopa Maaelu Arengu Põllumajandusfondi (EAFRD) ja Euroopa Põllumajanduse Tagatisfondi (EAGF) toetuse kohta 2021. ja 2022. aastal ning muudetakse määrusi (EL) nr 1305/2013, (EL) nr 1306/2013 ning (EL) nr 1307/2013 seoses 2021. ja 2022. aastal eraldatavate vahendite ja nende määruste kohaldamisega ning määrust (EL) nr 1308/2013 seoses 2021. ja 2022. aastal eraldatavate vahendite ja sellise toetuse jaotamisega (ELT L 437, 28.12.2020, lk 1).
         
            (4)  Nõukogu 17. detsembri 2020. aasta määrus (EL, Euratom) 2020/2093, millega määratakse kindlaks mitmeaastane finantsraamistik aastateks 2021–2027 (ELT L 433I, 22.12.2020, lk 11).